
[bookmark: TextBodyBegin]Europski parlament,
–	uzimajući u obzir članak 144. stavak 5. i članak 132. stavak 4. Poslovnika,
A.	budući da je 2023. u Iranu pogubljeno više od 800 osoba, što je najveći broj od 2015., a više od 500 prosvjednika ubijeno je u okviru aktualne represije pokreta „Žena, život, sloboda”; budući da su nerazmjerno pogođene manjine;
B.	budući da je žalba Mohamada Gobadloua, 23-godišnjaka s intelektualnim poteškoćama, na njegovu smrtnu kaznu odbijena 23. siječnja 2024. i da je pogubljen; budući da je njegovo nepravedno suđenje bilo obilježeno navodima o mučenju i obavijeno tajnošću;
C.	budući da je UNHRC izvijestio da su u siječnju 2024. pogubljene najmanje 54 osobe; budući da je prema podacima organizacije Human Rights Watch najmanje 11 zatvorenika, uključujući Anwara Kezrija, Kamrana Sheikeha i Kosrowa Basharata, trenutačno u opasnosti od smaknuća;
D.	budući da Iran rutinski koristi talačku diplomaciju kao instrument vanjske politike;
1.	oštro osuđuje pogubljenja mirnih prosvjednika u Iranu, uključujući pogubljenje Mohamada Gobadloua; žali zbog toga što režim u velikoj mjeri primjenjuje smrtnu kaznu kako bi terorizirao društvo i iskorijenio otpor; naglašava da je zapravo riječ o ubojstvima koje podržava država; potiče Iran da izmijeni sve smrtne kazne i da u potpunosti ukine smrtnu kaznu; ponavlja da se uvijek i u svim okolnostima čvrsto protivi smrtnoj kazni; u potpunosti podržava kampanju za ukidanje smrtne kazne koju je iz pritvora pokrenula dobitnica Nobelove nagrade za mir Narges Mohammadi; ponovno izražava svoju kontinuiranu potporu pokretu „Žena, život i sloboda” u Iranu;
2.	poziva na bezuvjetno i trenutačno puštanje na slobodu svih osoba koje su proizvoljno osuđene na smrtnu kaznu i svih zatvorenika savjesti, uključujući državljane EU-a, posebno Ahmadrezu Djalalija i Johana Floderusa;
3.	poziva na novu i odvažnu strategiju EU-a za Iran, uključujući borbu protiv njegove talačke diplomacije;
4.	ponavlja nepokolebljiv poziv Vijeću da IRGC imenuje terorističkom organizacijom i da nametne dodatne sankcije EU-a dužnosnicima i subjektima uključenima u teška kršenja ljudskih prava, uključujući vrhovnog vođu, predsjednika i glavnog tužitelja;
5.	ponovno osuđuje brutalnu represiju Irana nad mirnim prosvjednicima, posebno ženama i manjinama; poziva na nepristranu, neovisnu i transparentnu istragu navoda o kršenju ljudskih prava prosvjednika;
6.	poziva Iran da podrži zakonito postupanje; osuđuje užasne uvjete koji vladaju u pritvoru, raširenu primjenu mučenja, uključujući seksualno nasilje, te nedostatak pristupa liječenju i pravnom zastupanju;
7.	potiče države članice da prate suđenja i da organiziraju posjete zatvorima u kojima su pritvoreni zatvorenici savjesti, uključujući državljane EU-a, u skladu sa smjernicama EU-a o borcima za ljudska prava;
8.	poziva države članice da pokrenu kaznene istrage dužnosnika odgovornih za teška kršenja ljudskih prava, među ostalim pod univerzalnom nadležnošću;
9.	potiče Komisiju da poveća tehničku i proračunsku potporu snažnom i neovisnom iranskom civilnom društvu; poziva države članice da olakšaju izdavanje viza, azil i hitna bespovratna sredstva za one koji moraju pobjeći iz Irana;
10.	poziva države članice da na predstojećoj sjednici Vijeća UN-a za ljudska prava podrže obnovu mandata posebnog izvjestitelja UN-a za Iran i neovisne međunarodne misije za utvrđivanje činjenica;
[bookmark: TextBodyEnd][bookmark: _GoBack]11.	nalaže svojoj predsjednici da ovu Rezoluciju proslijedi Vijeću, Komisiji, potpredsjedniku Komisije / Visokom predstavniku Unije za vanjske poslove i sigurnosnu politiku i iranskim vlastima.

